دستونک
 زاھدہ رئیس راجی
 بے ترک ءُ تواریں دلے، کُکار کُجا انت
 آ سبر کنان اِنت، تئ اوپار کُجا انت
گوں پرشتگیں کانچانی تہ ءَ پرشتگیں اکساں
 بیا اُرتی ءَ چارایں، کئ پجّار کُجا انت
ھررند چَہ من ، مِہر ءِ زمین ءَ ھمے پُرس اِت
 بامردیں رواجانی ، روادار کجا انت
اے دنز ءُ گبارانی تہ ءَ زند نَہ گواھیت
 بے مہریں جہان ءَ تئ بستار کُجا انت
آ نِہر بِہ دنت، زِہر بہ دنت ، مہر بِہ دنت شرّ
 ہر چُنت بِہ کنت، زندگی پادار کُجا انت
دَمبُرتگیں ارواھے ءَ ھر کُنڈ ءَ شُھازات
 پُر مِہر یں دلانی تب ءِ بازار کجا انت
چم چُپت کت اِیں ، بُرت کت ایں ، ھرچے روا اَت
 ہر روچ اِدا مَھشَر ءِ دربار کُجا انت؟
تاں کد مَں چوشیں ھُشکیں بٹاکانی سرءَ باں
 نوں گم وَ سرءَ اِنت بلے گموار کُجا انت
آ کردِے کہ امروز ءِ دل ءَ چِیر مَہ ترّاِیت
 راجی نٗوں چُشیں صاحب ِ کردارکُجا اِنت